Rīgā, 2022.gada 10.maijā

Limbažu vidusskolas vecākiem

Cienījamie vecāki!

Paldies Jums par sniegto atbalstu izglītības iestādes, izglītības programmu akreditācijā un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Limbažu vidusskola ir akreditējama uz 6 gadiem, kas norāda, ka izglītības iestāde strādā atbilstoši tiesību aktos noteiktajām prasībām.
2. Limbažu vidusskolas īstenotās izglītības programmas (*Pamatizglītības programma, Speciālās pamatizglītības programma izglītojamajiem ar mācīšanās traucējumiem, Speciālās pamatizglītības programma izglītojamajiem ar garīgās veselības traucējumiem, Speciālās pamatizglītības programma izglītojamajiem ar valodas traucējumiem, Speciālās pamatizglītības programma izglītojamajiem ar smagiem garīgās attīstības traucējumiem vai vairākiem smagiem attīstības traucējumiem, Vispārējās vidējās izglītības profesionāli orientēta virziena programma, Vispārējās vidējās izglītības vispārizglītojošā virziena neklātienes programma* un *Vispārējās vidējās izglītības programma*) ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.
3. Skolas direktora Ziedoņa Rubeža profesionālā darbība tiek novērtēta ļoti labi, tādējādi atzīstot, ka direktors savu darbu veic atbilstoši tiesību aktos noteiktajām prasībām, ir skaidra vīzija un vērtībās balstīta iestādes kultūra, kas nodrošina profesionāli organizētu pārmaiņu ieviešanas procesu un veicina izglītības iestādes attīstību.
4. Limbažu vidusskolas stiprās puses ir demokrātiska izglītības iestādes pārvaldība, kas nodrošina iesaistīto pušu līdzatbildību un visu procesu kvalitātes vadību, izglītojoši, audzinoši pasākumi pozitīva mikroklimata un labjūtības veicināšanai, atbalsta personāla darbs un veiksmīga sadarbība ar augstākajām izglītības iestādēm.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāju, vietniekiem, mācību jomu vadītājiem.
2. Sarunas ar dibinātāja pārstāvi, izglītības iestādes padomes un vecāku pārstāvjiem un izglītojamo pašpārvaldes pārstāvjiem.
3. Daļēji strukturētās intervijas un situāciju analīzes (attālināti) ar izglītības iestādes atbalsta personālu un pedagogiem par izglītības iestādes aktuālās darbības jautājumiem.
4. Atgriezeniskās saites sniegšana (izglītības iestādes vadītājs, izglītības iestādes vadītāja vietniece izglītības jautājumos).
5. 12 mācību priekšmetu stundu vērošana (attālināti).
6. Izglītības iestādes (virtuāla) apskate kopā ar izglītības iestādes vadītāju, izglītojamo pārstāvjiem.
7. Dokumentu izpēte (izglītības iestādes pašnovērtējuma ziņojums, izglītības iestādes attīstības plānošanas dokuments, izglītojamo mācību sasniegumu vērtēšanas kārtība, skolvadības sistēma

E – klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamā informācija).

1. Tīmekļvietnes [https: https://www.l3v.lv//](https://vvg.lv/) izpēte.
2. Attālināto mācību organizācijas un īstenošanas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir ieteikusi organizēt pedagogu profesionālās kompetences pilnveidi iekļaujošās izglītības jautājumos, pielietot dažādas formas un metodes pašvērtēšanas un attīstības plānošanas procesa pilnveidošanai, lai vēl aktīvāk šajos procesos iesaistītu visas mērķgrupas (izglītojamie, pedagogi, atbalsta personāls, vecāki, tehniskie darbinieki, dibinātāja pārstāvis), kā arī veidot sistēmu datu un informācijas iegūšanai par absolventu sasniegumiem pēctecīgās izglītības iestādēs!

Novēlu Jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Ilona Eiduka